CELEX: 32019D1331
Language: bg
Date: 2019-08-05 00:00:00
Title: Решение за изпълнение (ЕС) 2019/1331 на Комисията от 5 август 2019 година относно реда и условията на разрешението за биоцид, съдържащ масло от мента и цитронелал, отнесено за разглеждане от Обединеното кралство в съответствие с член 36, параграф 1 от Регламент (ЕС) № 528/2012 на Европейския парламент и на Съвета (нотифицирано под номер C(2019) 5691) (Текст от значение за ЕИП.)

7.8.2019   
               
               
                  BG
               
               
                  Официален вестник на Европейския съюз
               
               
                  L 207/37
               
            
         РЕШЕНИЕ ЗА ИЗПЪЛНЕНИЕ (ЕС) 2019/1331 НА КОМИСИЯТА
         от 5 август 2019 година
         относно реда и условията на разрешението за биоцид, съдържащ масло от мента и цитронелал, отнесено за разглеждане от Обединеното кралство в съответствие с член 36, параграф 1 от Регламент (ЕС) № 528/2012 на Европейския парламент и на Съвета
         
            
               (нотифицирано под номер C(2019) 5691)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 36, параграф 3 от него,
         като има предвид, че:
         
                     (1)
                  
                  
                     На 24 ноември 2017 г. дружеството Bird Free Ltd („заявителят“) подаде до компетентния орган на Обединеното кралство заявление за разрешение на биоцида „Bird Free“ съгласно опростената процедура за издаване на разрешение. Продуктът е бил разрешен в Обединеното кралство на 5 юни 2018 г.„Bird Free“ е репелент за птици от продуктов тип 19, като двете активни вещества, съдържащи се в него — масло от мента и цитронелал — са включени в приложение I на Регламент (ЕС) № 528/2012 без ограничения.
                  
               
                     (2)
                  
                  
                     „Bird Free“ е гел, който може да се използва за отблъскване на дивите гълъби от сгради и други конструкции, върху които те кацат за почивка. В съответствие с член 27, параграф 1 от Регламент (ЕС) № 528/2012 притежателят на разрешението уведоми на 12 юни 2018 г. държавите членки, на чиято територия възнамерява да пусне продукта на пазара.
                  
               
                     (3)
                  
                  
                     В съответствие с член 27, параграф 2, първа алинея от Регламент (ЕС) № 528/2012 на 12 юли 2018 г. Франция и Германия отнесоха своите възражения до координационната група, като посочиха, че оспорваният биоцид не отговаря на условията, предвидени в член 25 от същия регламент.
                  
               
                     (4)
                  
                  
                     В своите възражения Франция посочва, че счита, че „Bird Free“ изглежда отблъсква птиците чрез неприятен за тях визуален ефект, дължащ се на излъчването на ултравиолетова светлина, и е на мнение, че този ефект е следвало да бъде посочен в заявлението. Тя също така счита, че е необходима допълнителна отрицателна контрола, т.е. изпитване на форма на продукта без активните вещества, за да се гарантира, че биоцидният ефект се дължи на активните вещества. Франция поставя под въпрос ефикасността на активните вещества в „Bird Free“ поради техните малки количества в продукта и намаляването на концентрацията на цитронелал при съхранението на продукта. Поради това Франция счита, че следва да се извършат нови изследвания, за да се докаже, че ефикасността на „Bird Free“ се дължи на изпитваното от птиците отвращение към миризма, дължаща се на наличието на активните вещества.
                  
               
                     (5)
                  
                  
                     Във възражението си Германия посочва, че счита, че предоставените от заявителя данни за ефикасността не са приемливи, тъй като биоцидът без активните му вещества не е бил използван в контролните групи. Германия счита, че без такава контрола не може да се потвърди, че активните вещества имат отблъскващ ефект по отношение на гълъбите. Тя счита също така, че не е ясно по какъв начин се поражда отблъскващият ефект.
                  
               
                     (6)
                  
                  
                     Секретариатът на координационната група прикани държавите членки и заявителя да представят писмени коментари във връзка с отнесения за разглеждане въпрос. Отнесеният за разглеждане въпрос беше обсъден на заседанието на координационната група, проведено на 25 септември 2018 г., и по време на среща с телеконферентна връзка, състояла се на 12 октомври 2018 г.
                  
               
                     (7)
                  
                  
                     Тъй като в рамките на координационната група не беше постигнато споразумение, на 31 октомври 2018 г. Обединеното кралство отнесе нерешените възражения до Комисията в съответствие с предвиденото в член 36, параграф 1 от Регламент (ЕС) № 528/2012. При това Обединеното кралство представи на Комисията подробно изложение на въпросите, по които държавите членки не са успели да постигнат съгласие, и причините за различията им. Екземпляр от изложението беше изпратен на заинтересованите държави членки и на заявителя.
                  
               
                     (8)
                  
                  
                     В съответствие с член 36, параграф 2 от Регламент (ЕС) № 528/2012 на 27 ноември 2018 г. Комисията поиска становище от Европейската агенция по химикали („Агенцията“) по редица въпроси във връзка с нерешените възражения.
                  
               
                     (9)
                  
                  
                     Агенцията прие становището си (2) на 1 март 2019 г., след като даде възможност на заявителя да представи писмени бележки в съответствие с член 38, параграф 2 от Регламент (ЕС) № 528/2012.
                  
               
                     (10)
                  
                  
                     Агенцията счита, че биоцидът „Bird Free“ е достатъчно ефективен и поради това отговаря на условията за издаване на разрешение в съответствие с опростената процедура за издаване на разрешение, определена в член 25, буква г) от Регламент (ЕС) № 528/2012.
                  
               
                     (11)
                  
                  
                     Предвид становището на Агенцията оспорваният биоцид се счита за достатъчно ефективен, както се изисква в член 25, буква г) от Регламент (ЕС) № 528/2012.
                  
               
                     (12)
                  
                  
                     Мерките, предвидени в настоящото решение, са в съответствие със становището на Постоянния комитет по биоцидите,
                  
               ПРИЕ НАСТОЯЩОТО РЕШЕНИЕ:
         
            Член 1
            Биоцидът „Bird Free“, обозначен в Регистъра за биоциди с номер на досието BC-RG035397-31, отговаря на условието, определено в член 25, буква г) от Регламент (ЕС) № 528/2012.
         
         
            Член 2
            Адресати на настоящото решение са държавите членки.
         
         
            Съставено в Брюксел на 5 август 2019 година.
            
               
                  За Комисията
               
               Vytenis ANDRIUKAITIS
               
                  Член на Комисията
               
            
         
         
            (1)  ОВ L 167, 27.6.2012 г., стр. 1.
         
            (2)  Становище на ECHA от 1 март 2019 г. във връзка с искане по член 36, параграф 2 и член 38 от Регламент (ЕС) № 528/2012 относно „Въпроси относно нерешени възражения по време на уведомлението в съответствие с член 27, параграф 1 от Регламента за биоцидите за биоцид продуктов тип 19 „Bird Free“, съдържащ масло от мента и цитронелал, използван за отблъскване на диви гълъби“ (ECHA/BPC/224/2019).